b'\n_START_ARTICLE_\nHossein Dehlavi\n_START_PARAGRAPH_\nHossein Dehlavi (1927 \xe2\x80\x93 15. lokakuuta 2019 Teheran) oli iranilainen s\xc3\xa4velt\xc3\xa4j\xc3\xa4, joka tuli tunnetuksi perinteisen iranilaismusiikin ja l\xc3\xa4nsimaisen taidemusiikin yhdistelyst\xc3\xa4. H\xc3\xa4nen tunnettujen n\xc3\xa4it\xc3\xa4 vaikutteita yhdist\xc3\xa4vien s\xc3\xa4vellystens\xc3\xa4 joukossa ovat Sabokbal, Bijan ja Manijeh._NEWLINE_Dehlavi aloitti musiikkikoulutuksensa 5-vuotiaana is\xc3\xa4ns\xc3\xa4 Moezzeddinin johdolla. Moezzeddin oli s\xc3\xa4velt\xc3\xa4j\xc3\xa4, tarvirtuoosi Ali-Akbar Shahnazin oppilas. 9-vuotiaana Dehlavi siirtyi Abolhasan Saban viuluoppilaaksi. Maineeseen h\xc3\xa4n nousi 26-vuotiaana orkesteriteoksellaan Sabkobal (1953). H\xc3\xa4n suoritti s\xc3\xa4vellysopintoja my\xc3\xb6s Teheranin musiikkikonservatoriossa Hossein Nassehin ja konservatoriossa ty\xc3\xb6skennelleiden l\xc3\xa4nsimaisten muusikkojen johdolla. Saba ja Dehlavi perustivat yhdess\xc3\xa4 Saba-orkesterin, jonka kapellimestarina Dehlavi toimi. Saban kuoltua (1957) orkesteri aloitti viikottaiset esiintymiset maan televisiossa._NEWLINE_Dehlavi p\xc3\xa4\xc3\xa4si vuonna 1962 Kansallisen musiikin akatemian johtoon ja toimi t\xc3\xa4ss\xc3\xa4 teht\xc3\xa4v\xc3\xa4ss\xc3\xa4, kunnes sai vuonna 1971 kaksivuotisen stipendin It\xc3\xa4vallassa ja Saksassa suoritettavia l\xc3\xa4nsimaisen taidemusiikin opintoja varten. Vuonna 1978 Dehlavilta tilattiin ooppera Mani ja Mana, joka oli tarkoitus esitt\xc3\xa4\xc3\xa4 kansainv\xc3\xa4lisen\xc3\xa4 lasten p\xc3\xa4iv\xc3\xa4n\xc3\xa4. Teos j\xc3\xa4i kuitenkin esitt\xc3\xa4m\xc3\xa4tt\xc3\xa4 seuraavana vuonna tehdyn vallankumouksen takia._NEWLINE_Dehlavi osallistui useisiin elokuvahankkeisiin, joiden joukossa oli Albert Lamorissen vuonna 1970 tekem\xc3\xa4 Iran-aiheinen dokumentti Le Vent des amoureux. Dehlavi sairasti Alzheimerin tautia vuosien ajan ennen kuolemaansa 92 vuoden i\xc3\xa4ss\xc3\xa4.'